夷山醉歌  其一
作者：汪元量
朝代：宋

paragraphs: 楚狂醉歌歌正發，更上梁臺望明月。
朔風獵獵吹我衣，絕代佳人皎如雪。
搥羯鼓，彈箜篌，烹羊宰牛坐糟丘，一笑再笑揚清謳。
遥看汴水波聲小，錦櫂忘還事多少。
昨日金明池上來，艮嶽淒凉麋鹿遶。
麥青青，黍離離，萬年枝上鴉亂啼。
二龍北狩不復返，六龍南渡無還期。
金銅淚迸露盤濕，畫闌桂柱酸風急。
鳩居鵲構蒼隼入，蛇出燕巢白狐立。
東南地陷妖氛黑，雙鳳高飛海南陌。
吳山日落天沈沈，母子同行向天北。
關河萬里雨露深，小儒何必悲苦辛。
歸來耳熱忘頭白，買笑揮金莫相失。
呼奚奴，吹觱篥，美人縱復橫，今夕復何夕。
楚狂醉歌歌欲輟，老猿爲我啼竹裂。